be ky el cs ru ky ky ky ru ky mn ky ky ky ru ky ky ky cv ky ky ky ky ru ky ky kk ky ky ky hbs_cyr ky ky ky ru ky ky ky ky tt ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 29.04.08 - 12-бет: Базар чыры...•
же карыянын көчөттөрүн ким тебеледи?
Редакциябызга Чолпоната шаарынын тургундары келиптир. Колунда көтөргөн арыздары бар экен. "Шаарыбыздагы "Эл -Нуру" базарында соода-сатык кылчубуз, бийликтегилер базарды жөнү жок жаптырып салышты. Акыйкат издеп барбаган жерибиз калган жок. Акыры силердин гезитке муңубузду айталы деп келдик" - дейт. Анда сөз башынан болсун.
Асанова Светлана, "Эл-Нуру" базарында соодагер:
- Үстүбүздөгү жылдын 2-апрелинде таңкы саат беште "Кыргызтемир" акционердик коомунун менчиги болгон "Эл-Нуру" базарын жана ага тийиштүү жерди Ысыккөл РИИБисинин башчысы Имангазиев баш болгон жүздөн ашык милиция кызматкерлери күтүүсүз курчоого алышкан. Саат сегизде базардын сатуучулары иш орундарына келген менен курчоодон ичине кире алган эмеспиз. Ошондон эки саат өткөндөн кийин базарга шаардын мэри Насирдинов менен райондун акиминин орун басары Атабеков келип, базар эмнеге курчоого алынганы тууралуу эч кандай документ көрсөтпөстөн, "Эл-Нуру" базарынын сатуучуларына "баарыңар товарыңарды алып, жаңы ачылган "Чолпоната" базарына баргыла. Бул базар жабылат, мындан ары такыр иштебейт" деди. Алардын айтканына түшүнө албай, базардан кетүүгө макул болбостон, райондун акими Мансуровго жана прокурор Эркимбаевге кайрылып, тигилердин айтканына көнбөгөнүбүздү айтып, адилет чечим чыгарып берүүсүн суранганбыз. Аким бизге жардам бермек турсун жолугушууга келген жок. Базарчылардын проблемасы менен ишим жок дегенчелик кылып койду. Ал эми прокурор болсо ишти карап, райондук сотко өткөрүп берген. "Кыргызтемир" АКсы мага сот иштеринде, мамлекеттик жыйындарда "Эл-Нуру" базарынын кызыкчылыгын көздөгөнгө ишеним беришкен. Ушунун негизинде мен сотко кайрылганда, базар иштери калыбына келтирилсин деген чечим чыгарган. Ага карабастан Насирдинов, Мансуров жана Имангазиев үчөө базарды курчоодон бошотууга мүмкүнчүлүк бербей коюшту. 6-апрелде болсо мэр "Чолпон" кинотеатрына "Эл-Нуру" базарынын соодагерлерин чогултуп, жыйын өткөргөн. Анда аким, мэр баштаган шаар башчылары үч мүнөттөн сөз сүйлөп, жаңы базарга барып иштешин айтышкан. Ал жерден сатуучу Алиева трибунага чыгып, "базарды жабуу боюнча бир да документте айтылган эмес" деп сөз баштаганда эле мэр өзү Алиеваны сүйлөтпөй, трибунадан чыгарып салды. Мэр чогулуштун регламентин бузганы үчүн келген 200дөй соодагер залдан чыгып кеткенбиз. Соодагерлер арасында кредит алып, карыз алып иштеп аткандардын проценти өсүп атат. Алардын күнү кандай болот? Сатуучулар арасынан бир келин убактысына жетпей көз жарып койду. Суукта адилеттик издеп жүрүп, састумоо болуп ооругандар толуп атат.
- Азыркы жаңы курган "Чолпоната" базарын салган жерди мен Алышбаевдин убагында 2011-жылга чейин арендага алгам. Мыйзамдуу түрдө 2000-жылы беш гектар жерди мага бекитип берген. Ал жерге атайын Ананьевадан алма, өрүк бактарынын көчөттөрүн алып келип, орто эсеп менен үч миңдей жемиш бактарын айдап, сугарып багып, өзүмдүн ишимди жасап келаткам. Анан эч себеби жок эле жерди тартып алып, канча эмгек менен тигилген жемиш бактарын кыйып, ойрон кылышты. Өзүм карапайым адам болсом эч кимге унчуккан эмесмин. Бирок, кызым, акыйкат издөө үчүн ушул жерге алып келип олтурат.
- Атамдын жашы 83тө. Он эки баланын атасы. Бирок өткөн эки жыл удаа үч эркек баласын жерге берип, мөгдүрөп олтурат. Анан сурап алар эч кими жок, мыйзамды түшүнбөйт дегенчелик кылып, артында жардам берер кишиси жок экенинен пайдаланып, жерин тартып алып атышпайбы. Эмне себептен мындай кылып атасыңар десек "Акүйдөн ушундай буйрук келди. Бул жерге базар курулат экен" дешти. Атамдын көшөрүп жасаган эмгегин түп-тамыры менен жулган соң ордуна а дегенде эле Токон Шайлиеванын тамы салынды. Ушуга окшогон бир топ байлардын жомоктогудай үйлөрү толуп турат. Эки гектарды болсо базар кылып куруп алышты. Бул боюнча сотко кайрылсак, ишти карабай, "Караколго баргыла" деп кетирип жиберишти. Эми ошол базарга барып иштегиле деп "Эл-Нуру" базарынын соодагерлерин таңуулап атат.
- Жаңы "Чолпоната" базарына биз баргандан баш тартып атканыбыздын себеби, ал жерде баардык каалоочулар үчүн орун жетиштүү эмес. Талапка жооп бербейт. Биринчиден өтө тар, экинчиден товар сактоочу жай, муздаткыч деген жок. Угушубузда бир эле орунду бир канча сатуучуга берип, алар өз ара чырлашып, мушташып, РИИБиге арыз жазгандар толтура экен. Анан жаңы базарга барбайбыз десек, айыл башчылары мага келип, "ушунун баарын сен баштап атасың, бирди көрөсүң" деп коркутканга чейин барышты.
Бийликтегилер өз кызыкчылыгы үчүн карапайым адамдардын укугун тебелеп атышат. Деги качан бизде акыйкат үчүн, элдин кызыкчылыгын ойлогон адамдар өлкө башкарат?.. Же эл эмне болсо ошо болсун, өзүбүз өнүгөлү деген өзүмчүл заман ушубу?
Жазып алган Бурул МУСАБЕКОВА
Каракулжа акими үйүндө свет уурдайт
Электр энергиясын үнөмдөө максатында "Ошэлектро" ААК тарабынан уурулукка жана ысырапкорчулукка карата катуу чара колдонуу максатында түрдүү рейддер уюштурулган.
Ушундай рейддердин бири 2008-жылдын 19- март күнү Каракулжа айылынын Бекен уулу Рысбай атындагы көчөсүндө жашаган абонент Ш.Н. Асрановду текшеришкенде абонент өз алдынча уруксатсыз эле аз коэффициенттүү трансформаторду көп коэфициенттүүгө алмаштырып, пайдаланып, электр энергиясынын көлөмүн атайын азайткан. Ошондой эле өз үйүндөгү жылыткычтарды эсептегичке туташтырбастан, уурулук жол менен алып өткөн.
Бул мыйзамсыздык 62940 к Вт/с, же 40583,71 сомго бааланып акт түзүлдү. Кошумчалай кете турган сөз-Ш.Н. Асранов өзү райондун акими экендиги. Ушундан улам эле Президенттин энергетика боюнча айтканын айрым жер-жердеги бийликтегилер канчалык деңгээлде аткарып жатканы көрүнүп турат.
басма сөз кызматынан М. Ырыскулов
P.S. Бул кабарга президенттик администрация башчысы Медет Садыркулов дароо реакция кылып, эгер ушул чын болсо акимди кызматтан бошотобуз деп билек түрүнө киришип аткан кези.
Лейлекте жерпайына А.Акаев таш койгон үй тонолуп кетти
Мындан 14 жыл мурда Кыргызстандын Лейлек районунда кыргыз-тажик чегарасын бекемдөө максатында Өкмөт тарабынан 60 үй курулуп, "Максат" аттуу ысым ыйгарылып, жаңы айыл тилкеленген болчу. Мына ушул жаңы конуштагы ээн калган үйлөрдүн бир тобу коңшу Тажикстандын атуулдары тарабынан талкаланып, бузулуп кетти. Тонолгон үйлөрдүн арасында экс-ажо Аскар Акаев жерпайына таш койгон үй да бар деп билдирди жергиликтүү тургундар. Учурда Максат айылында отузга жетпеген гана кожолук калып, алар да мамайдын көрүндөй турмушту баштан кечирип жаткан кези.
Бизге жеткен маалыматтарга караганда, Баткен губернатору Маратбек Жумабековдун Кулундуга жасаган иш сапары учурунда райондук аткаминерлердин бир тобу бири-биринин абийирин ачып, чакчалакей болушкан экен. Максат айыл башчысы Исмат аттуу аксакал Лейлек чегара отрядынын командири И.Акимбековду иштеги шалаакылыгы үчүн элдин көзүнчө уяткарып, полковниктин каарына калган экен. Айыл башчынын мындай өткүрлүгүнө кыжыры кайнаган командир түрдүү айла-амал издеп, аксакалды аксатууга бел байлаган имиш. Ишенген кожолорубуз мына ушинтип бири-бирине аңчылык жасап жаткан маалда Кыргызстандын чети чекеден оюла берип, эңшерилип калбасак болду.
Жаңы завод курулат дейт, уктуңбу?
Ташкөмүр шаарында ферроэритмелер заводу курулмак болду. Аны индиялык "Ферро элойс" компаниясы салдырган атат (www.akipress.kg 28/04/08). 27-апрелде ошонун урматына атайын салтанат болуп өттү. Алдын-ала маалыматтарга караганда, жаңы ишкана салынып ишке кирсе, ал 2000 жумуш ордун камсыз кылмакчы, алардын 80% жергиликтүү эл болсо, калган 20% Индиядан келет. Индиялык инвесторлор бир жыл ичинде бир чоң, бир кошумча завод ачууну пландаштырууда. Ишкананын шаарчасын куруу майда башталса, заводдун өзүн куруу эки айдан кийин башталат деген план бар.
Чукча аскерде чегара кызматында милдет өтөп жүрөт. Түндөсү буктурмада жатса, суу шарпылдап, жээкти көздөй белгисиз кайык сүзүп келатат.
- Токто! Ким келатат? Паролду айт!
Кайыктагылар унчукпай жакындап келатышат.
- Токто! Паролду айт, болбосо атып жиберем!..
- Оптоймайт, жаагың бас!..
Чукча жеңилдене дем алып:
- Чегарада кызмат өтөгөнүмө эки жылдай болуп калды, бирок пароль эч өзгөрбөдү, эй!..
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!